Drukgroep vra opskorting van afsonderingFoto ter illustrasie. (Argieffoto) Die drukgroep Action Society vra dat die afsonderingstydperk ten volle geskrap word om die groeiende neiging van geslagsgebaseerde geweld wat daarmee gepaardgaan in sy spore te stuit. Die groep meen hoe langer die inperkingstyd voortduur, hoe meer Suid-Afrikaners kan slagoffers van geslagsgebaseerde geweld word. Luidens ŉ verslag wat die polisie bekendgemaak het, het beamptes landwyd sowat 2 300 oproepe wat verband hou met dié soort geweld in die eerste week van die afsonderingstydperk verlede jaar ontvang. Nadat die inperkingstyd in Maart verlede jaar in werking gestel is, was daar teen Junie reeds minstens 21 vroue en kinders wat deur ŉ lewensmaat of familielid vermoor is. Dit is ŉ styging van 30% sedert dieselfde tydperk in 2019. “Hoewel Suid-Afrika nou op vlak 1 van die afsonderingstydperk is, is daar steeds regulasies wat die regstelsel onderdruk en beperk. Die regering moet die noodtoestand beëindig sodat vroue volle toegang tot skuilings, ondersteuningsdienste en polisiebeskerming het,” sê Ian Cameron, woordvoerder van Action Society. Volgens die drukgroep kan mense nie ontsnap van hul huislike omstandighede gedurende die afsonderingstyd nie. Hulle is ook meer gespanne oor hul finansies en die ekonomie. “Weens ŉ inperking op mense se bewegings word hulle beperk tot hul huise – en dit is dikwels die einste plek waar hulle mishandel word. Weens die afsondering word sommige maatskappye nie teen volle kapasiteit bedryf nie. Baie mense werk boonop van die huis af of op ŉ roteringsgrondslag en die meeste se salarisse is besnoei. Al hierdie omstandighede plaas enorme druk op gesinne,” sê Cameron. Hy sê indien die inperking opgehef word, kan vroue meer gereeld werk toe gaan en van die mishandeling tuis ontsnap. “Die inperking het ŉ uitwerking op die arbeidsmark en die inkomste van vroue. Dit moet nou eindig.”